শুভেচ্ছা বক্তব্যে চিন্ময় গুহ বলেন, কালি ও কলম, বেঙ্গল ফাউন্ডেশনের সংগীত উৎসব, সাহিত্য সংস্কৃতির পরিচর্যায় এসব উদ্যোগের সীমা ছাড়িয়ে গেছে আজকের অনুষ্ঠান। এটি একটি অদ্ভুত সুন্দর উদ্যোগ, আপনাদের অভিনন্দন। তিনি বলেন, ই-পৃথিবী ও বোকা বাক্সের সর্বগ্রাসী থাবায় পৃথিবী যখন বিপর্যস্ত, বিপন্ন, বই শকুনির থাবার নিচে, তখন কালি ও কলমের এ-উদ্যোগ প্রশংসনীয়। পৃথিবীর শিল্প-সাহিত্যের ইতিহাস তরুণরাই সৃষ্টি করে। সাহিত্যের রূপরেখাকে বারবার তছনছ করেছেন তরুণ কবি ও লেখকরা। সব সময় প্রশ্ন তুলেছেন স্রোতের বিপরীতে, কেন আমার তোমাকে মানতে হবে? একইভাবে পৃথিবীর শ্রেষ্ঠ লেখকরাও সব সময় প্রচলিত নিয়ম ভেঙেছেন। তরুণরাই বারবার নিয়ম ভেঙেছেন, তরুণরাই হাতে তুলে নিয়েছেন মশাল। এটা প্রতিরোধ। সাহিত্য মানেই প্রতিরোধ। এ প্রতিরোধ হচ্ছে আশ্চর্য রকম স্বপ্নীল। তাই সাহিত্যে কখনো কোলাবরেটরদের কোনো জায়গা নেই। লেখা মানে হচ্ছে জীবন নাড়ির স্বপ্ন-ছোঁয়া। জীবনের সঙ্গে যোগ না থাকলে কোনো তারুণ্য গন্তব্যে পৌঁছাতে পারে না। তিনি আশা প্রকাশ করেন পুরস্কারপ্রাপ্ত তরুণরা তাঁদের এই সাহিত্যচর্চা অব্যাহতভাবে চালিয়ে যাবেন।